b'\n_START_ARTICLE_\nRotary International\n_START_SECTION_\nRotarys organisering\n_START_PARAGRAPH_\nRotary er organisert p\xc3\xa5 klubb-, distrikts- og internasjonalt niv\xc3\xa5. Hver rotarianer er medlem i sin egen klubb. Klubben er igjen medlem av et distrikt som igjen er medlem av Rotary International (RI). Klubbene velger sine egne ledere og har et betydelig selvstyre innenfor Rotarys lover.\n_START_SECTION_\nOppstarten\n_START_PARAGRAPH_\nRotary ble ble stiftet mens Harris var bosatt i Chicago og savnet verdiene som preget oppvekstmilj\xc3\xb8et p\xc3\xa5 hjemstedet hans i Vermont. Etter en s\xc3\xb8ndagsmiddag hos en bekjent i Chicago i 1900 gikk de tur i nabolaget og passerte mange forskjellige bedrifter. Her fikk Harris id\xc3\xa9en til en klubb for mennesker fra vidt forskjellige bransjer. Det skulle g\xc3\xa5 enda fem \xc3\xa5r f\xc3\xb8r ideen ble satt ut i livet. Det f\xc3\xb8rste m\xc3\xb8tet ble avholdt 23. februar 1905, som deretter regnes som Rotarys f\xc3\xb8dselsdag._NEWLINE_Rotary var i fra starten en klubb for forretningsmenn med felles interesser. Ledere for forskjellige foretak regelmessig skulle treffes i en kameratslig \xc3\xa5nd for \xc3\xa5 l\xc3\xa6re hverandre \xc3\xa5 kjenne, utveksle erfaringer og st\xc3\xb8tte hverandre. Tanken var \xc3\xa5 skape en motbevegelse til omfattende kriminalitet og korrupsjon i Chicago. Medlemskapet skulle begrenses til \xc3\xa9n representant for hver bransje eller hvert yrke. De skulle treffes hver uke etter tur p\xc3\xa5 hverandres arbeidssteder. Med vekslende m\xc3\xb8testeder kunne medlemmene l\xc3\xa6re mest mulig om hverandres yrker, fremme vidsyn, \xc3\xb8ke forst\xc3\xa5elsen og respekten for hverandre. Med utgangspunkt i den opprinnelige m\xc3\xb8teordningen foreslo Paul Harris at den nye organisasjonen skulle b\xc3\xa6re navnet Rotary.\n_START_SECTION_\nFire gr\xc3\xbcndere\n_START_PARAGRAPH_\nFire menn fra helt forskjellige milj\xc3\xb8er regnes som t\xc3\xa9t-gruppen i det som med \xc3\xa5rene ble til Rotary International. De fire var av nordamerikansk, tysk, svensk og irsk opprinnelse og hadde protestantisk, romersk-katolsk og j\xc3\xb8disk tro. En var skredder, \xc3\xa9n gruveingeni\xc3\xb8r, \xc3\xa9n kullhandler og \xc3\xa9n advokat. Alle medlemmer i denne f\xc3\xb8rste rotaryklubben var innflyttere med samme behov for et vennskapelig milj\xc3\xb8, for gjensidig inspirasjon og st\xc3\xb8tte._NEWLINE_Id\xc3\xa9en viste seg \xc3\xa5 fylle et behov hos flere og flere. Medlemstallet i den nye klubben vokste raskt. Den f\xc3\xb8rste offisielle medlemsfortegnelsen fra 1905 inneholder 30 navn._NEWLINE_I 1908 ble den andre rotaryklubben stiftet i San Francisco, i 1909 ble det dannet ytterligere fem klubber, og da den f\xc3\xb8rste \xc3\xa5rskongressen (convention) ble arrangert i 1910, var 16 klubber etablert.\n_START_SECTION_\nEkspansjonen\n_START_PARAGRAPH_\nPaul Harris\xe2\x80\x99 id\xc3\xa9 fant etter hvert klangbunn over hele verden. I 1912 ble de f\xc3\xb8rste klubbene i Europa etablert; i London, Dublin og Belfast. I og med spredningen endret organisasjonen navn til The International Association of Rotary Clubs, som i 1922 ble forkortet til Rotary International._NEWLINE_I \xc3\xa5rene som fulgte vokste organisasjonen raskt, til tross for f\xc3\xb8rste verdenskrig. I l\xc3\xb8pet av 1920-\xc3\xa5rene ble Rotary virkelig global, med spredning til hele det europeiske kontinent (Madrid 1921) og videre utbredelse til Syd- og Sentral-Amerika, Afrika, Australia og Asia. Allerede etter 20 \xc3\xa5r, i juli 1925, var det etablert 2\xc2\xa0096 klubber med ca. 108 000 medlemmer omkring i verden. Ved 75-\xc3\xa5rs jubileet i 1980 var det over 18\xc2\xa0000 klubber med ca. 850\xc2\xa0000 medlemmer. I 1997 var det ca. 26\xc2\xa0500 klubber med 1,2 millioner medlemmer i over 170 land og geografiske regioner._NEWLINE_Etter f\xc3\xb8rste verdenskrig ble det etablert klubber i mange land i \xc3\x98st-Europa. Men med kommunismens maktovertagelkse ble de forbudt, noe de fortsatt er i Kina og p\xc3\xa5 Cuba. Men i de fleste andre tidligere kommunistland er Rotary p\xc3\xa5 plass igjen._NEWLINE_Med den internasjonale utberedelse fikk samfunnstjenesten i klubbene sin forlengelse til internasjonal tjeneste. Under og etter andre verdenskrig er Rotary blitt anerkjent som en sentral Non Governmental Organization med fast representasjon og p\xc3\xa5 konsultativ basis i de fleste store internasjonale, offisielle organisasjoner, blant annet WHO, UNESCO, UNICEF, FAO, Organisasjonen for Amerikanske Stater, Organisasjonen for Afrikanske Stater og mange andre. Rotarys n\xc3\xa6re forbindelser med FN-systemet vises blant annet ved den tradisjon at Rotary Internationals president hvert \xc3\xa5r holder en tale i FN-bygningen i forbindelse med FNs charterdato, 24. oktober.\n_START_SECTION_\nRotary i Norge\n_START_PARAGRAPH_\nRotary kom til Norden og Norge med Kristiania Rotary Klubb 1. juni 1922 (charter-dato). Klubben ble konstituert p\xc3\xa5 Rotarys tilblivelsesdag 23. februar 1922._NEWLINE_Norskamerikaneren Olaf M. Oleson fra Fort Dodge Rotary Club tok initiativ til etableringen av Kristiania-klubben. Oleson var en delstat-senator i Iowa, apoteker og eier av \xc2\xabOleson Drug Company\xc2\xbb. Ved byens navneforandring skiftet klubben navn til Oslo Rotaryklubb. Etter charterdato er Oslo Rotaryklubb ogs\xc3\xa5 den eldste rotary-klubben i Skandinavia._NEWLINE_Oleson hadde deltatt p\xc3\xa5 Rotary Internationals \xc3\xa5rskongress (Convention) i Edinburgh i 1921 \xe2\x80\x93 den f\xc3\xb8rste i Europa. Under et bes\xc3\xb8k i Norge tok han saken opp med gamle venner og henstilte til sin nev\xc3\xb8, Ola Five, om \xc3\xa5 fors\xc3\xb8ke \xc3\xa5 f\xc3\xa5 i stand en klubb i Kristiania. Den 13. oktober 1921 etablerte Five en organisasjonskomit\xc3\xa9 med seg selv som sekret\xc3\xa6r. Trygve H. Wegge ble klubbens f\xc3\xb8rste president og ved utl\xc3\xb8pet av 1922 hadde klubben 17 medlemmer._NEWLINE_Fra Kristiania/Oslo bredte Rotary seg utover landet. Oslo-klubben ble etter hvert fadder for en rekke andre klubber, f\xc3\xb8rst for Stavanger og Bergens Rotary-klubber i 1924. Opprettelsen av det f\xc3\xb8rste rotary-distriktet i Norge \xe2\x80\x93 for\xc3\xb8vrig ogs\xc3\xa5 det f\xc3\xb8rste i Norden \xe2\x80\x93 fant sted i 1927 med Nils Parmann (Oslo RK) som den f\xc3\xb8rste distriktsguvern\xc3\xb8r. Norge fikk sin f\xc3\xb8rste Interact-klubb i 1964 (Oslo) og sin f\xc3\xb8rste Rotaract-klubb i 1969 (Gimle)._NEWLINE_Norge er i dag et av de land med den h\xc3\xb8yeste rotarianer-tetthet. Ca. \xc3\xa9n av 300 innbyggere er rotarianer. Norge er delt inn i syv rotary-distrikter med til sammen 338 klubber og ca. 13\xc2\xa0700 medlemmer. Over ti prosent av dem er kvinner, og kvinneandelen \xc3\xb8ker._NEWLINE_Kong Harald V er \xc3\xa6resguvern\xc3\xb8r for de norske rotary-distrikter og innehar Rotarys h\xc3\xb8yeste utmerkelse, Paul Harris Fellow.\n_START_SECTION_\nInner Wheel og kvinnesak-kontroverser\n_START_PARAGRAPH_\nIf\xc3\xb8lge Finn Jor ble Rotary etter hvert betraktet av \xc2\xabmange utenforst\xc3\xa5ende\xc2\xbb som en finere form for gutteklubb hvor medlemmene ble rekruttert fra samfunnets \xc3\xb8vre sjikt. Med den norske medlemsmassen tatt i betraktning, m\xc3\xa5tte rotarianerne innse problemet med denne oppfatningen, og klubbene m\xc3\xa5tte jobbe med \xc2\xabdemokratisering\xc2\xbb. Rotary-bevegelsen har ogs\xc3\xa5 v\xc3\xa6rt preget av klubb-tradisjon fra den engelskspr\xc3\xa5klige verden hvor, blant annet, kvinnesak tradisjonelt ikke var et tema._NEWLINE_Til tross for demokratiseringsinitiativet ble tidligere regjeringsmedlem Thorhild Widvey s\xc3\xa5 sent som i 2012 nektet adgang til Rotaryklubbens middag i det Norske Selskab med begrunnelsen at kvinner ikke hadde adgang. Selv om Nils Heyerdahl, klubbens president, beklaget sterkt forholdet og kalte det en \xc2\xabarbeidsulykke\xc2\xbb, meldte Widvey seg ut og saken f\xc3\xb8rte ogs\xc3\xa5 til at avisredakt\xc3\xb8rene Marie Simonsen og Knut Olav \xc3\x85m\xc3\xa5s trakk seg fra en debatt i regi av Norske Selskab._NEWLINE_Inner Wheel, som opprinnelig var en klubb for rotarianeres hustruer, er n\xc3\xa5 en stor selvstendig organisasjon med lignende form\xc3\xa5l som Rotary. Den f\xc3\xb8rste Inner Wheel-klubben i Norge ble stiftet i Bergen i 1935 av Oda Irminger.\n_START_SECTION_\nRotary Foundation\n_START_PARAGRAPH_\nMed utgangspunkt i Paul P. Harris\xe2\x80\x99 yrkesetiske og sosiale form\xc3\xa5l med Rotary, hadde organisasjonen fra starten klare m\xc3\xa5l med sin virksomhet. Men fokus p\xc3\xa5 samfunnstjeneste og internasjonal tjeneste krevde finansiell st\xc3\xb8tte. Et viktig trinn i Rotarys historie var derfor opprettelsen av Rotary-fondet (\xc2\xabThe Rotary Foundation\xc2\xbb) i 1917. Rotary-fondet vokste med \xc3\xa5rene til \xc3\xa5 bli et kraftig virkemiddel i Rotarys arbeid for \xc3\xa5 st\xc3\xb8tte ungdom i utdannelse, internasjonal kontakt, lokale og globale samfunnsprosjekter og et utall av aktiviteter som etter hvert har hjulpet hundrevis av millioner mennesker.\n_START_SECTION_\nDe fire avenyer\n_START_PARAGRAPH_\nI 1926 opprant ideen om de fire hovedveier: klubbtjenesten, samfunnstjenesten, yrkestjenesten og internasjonal tjeneste. Fra 1927 ble de s\xc3\xa5kalte fire avenyer (The Four Channels of Service) rammen for handlingsprogrammet for all Rotary-virksomhet og id\xc3\xa9en om \xc3\xa5 se p\xc3\xa5 Rotary som en motorvei med fire kj\xc3\xb8refelt._NEWLINE_Sitt f\xc3\xb8rste emblem fikk Rotary i stiftelses\xc3\xa5ret 1905. Det forestilte et enkelt vognhjul i bevegelse i en st\xc3\xb8vsky. Det skulle symbolisere sivilisasjon og fremtid. I 1923 ble det n\xc3\xa5v\xc3\xa6rende tannhjulet til, med 24 tenner, 6 eiker og et kilespor som symbol for \xc2\xabarbeid \xe2\x80\x93 ikke hvile\xc2\xbb.\n_START_SECTION_\nTilsvarende organisasjoner\n_START_PARAGRAPH_\nKiwanis International ble opprettet i 1915, Lions Clubs International i 1917 og Optimist International i 1919. Kvinnelige serviceorganisasjoner, som Zonta International (1919) og Soroptimist International (1921), ble ogs\xc3\xa5 bygget opp etter Rotarys m\xc3\xb8nster. Rotary har hatt delegater og observat\xc3\xb8rer ved de fleste FN-organisasjoner.\n_START_SECTION_\nPolioPlus-programmet\n_START_PARAGRAPH_\nI tillegg til mange lokale og internasjonale prosjekter, har Rotary siden 1979 arbeidet for utryddelse av poliomyelitt. Det startet som en 5-\xc3\xa5rsplan for \xc3\xa5 skaffe og distribuere poliovaksine til 6 millioner barn p\xc3\xa5 Filippinene. M\xc3\xa5let er \xc3\xa5 vaksinere alle verdens barn mot poliomyelitt. Planen bygget p\xc3\xa5 et samarbeid med internasjonale, nasjonale og lokale Rotary-klubber. WHOs tidligere generaldirekt\xc3\xb8r, Gro Harlem Brundtland, har uttalt seg sv\xc3\xa6rt positivt om PolioPlus-programmet.'